**Γυμνάσιο Γερίου «Ιωνά και Κολοκάση» Κ86/Μ34**

**Σχολική Χρονιά: 2024-2025**

**Θέμα: Ενδοσχολικός Διαγωνισμός: «Μίλα! Μη Φοβάσαι»**

Κατά τη φετινή σχολική χρονιά, η Διεύθυνση και ο Καθηγητικός Σύλλογος του Σχολείου μας, έθεσε ως έναν από τους πρωταρχικούς στόχους την **Πρόληψη και Διαχείριση της Βίας και της Παραβατικότητας (ρατσισμός, εκφοβισμός, συγκρούσεις)** στο σχέδιο δράσης του.

**Ταυτόχρονα, το πρόγραμμα του Δικτύου Εταιρικών Σχολείων UNESCO Κύπρου,** στο οποίο ανήκει για έβδομη συνεχόμενη χρονιά το Γυμνάσιό μας, καταπιάνεται με το θέμα «Αξιοποίηση της Μεταγνωστικής Δύναμης των Τεχνών». Όλοι συμφωνούν με την άποψη πως οι τέχνες έχουν τη δύναμη να ενεργοποιούν τη γνώση και το συναίσθημα και να κατευθύνουν στη μετασχηματιστική μάθηση.

Έτσι, θέλοντας να συμβάλουμε στο σχέδιο δράσης του Σχολείου μας, προκηρύσσουμε Ενδοσχολικό Λογοτεχνικό και Εικαστικό Διαγωνισμό, που αποσκοπεί στην άμεση κι ενεργό εμπλοκή όλων των μαθητών/τριών του Σχολείου μας, με τίτλο **«Μίλα! Μη Φοβάσαι»**. Στόχος είναι αφενός να σταματήσουμε τη βία στο σχολικό μας περιβάλλον και να προτρέψουμε κάθε παιδί να μοιραστεί τα προβλήματά του, να ζητήσει βοήθεια, να μην φοβάται να μιλήσει για τον ρατσισμό και τον εκφοβισμό και αφετέρου να χτίσει καλύτερες σχέσεις με τους/τις συνομήλικούς/κές του.

Καλείται λοιπόν κάθε μαθητής/τρια να ερευνήσει, να μελετήσει και να εμπνευστεί από την παραπάνω θεματολογία και να δημιουργήσει **ατομικά** πρωτότυπα έργα, σε έντυπη ή ηλεκτρονική μορφή, αξιοποιώντας τις πιο κάτω μορφές τέχνης:

* **Ποίηση μέχρι δεκαπέντε (15) στίχους, σε νεωτερική μορφή**
* **Ποίηση μέχρι δεκαπέντε (15) στίχους, σε παραδοσιακή μορφή**
* **Άρθρο (έκτασης 220-250 λέξεων)**
* **Εικαστική Δημιουργία (ζωγραφιά, ψηφιδωτό) σε μέγεθος Α4**

**Ο διαγωνισμός θα ολοκληρωθεί στις 17/1/25.** Στη συνέχεια επιτροπή θα αξιολογήσει τις εργασίες, για να μπορέσει να αναδείξει τους/τις νικητές/τριες σε κάθε κατηγορία. Ο/η μαθητής/τρια που ενδιαφέρεται, **να δηλώσει συμμετοχή στην κ. Αγγελική Χρίστου, κ. Κατερίνα Νεοφύτου και κ. Γιάννο Φλουρή μέχρι τις 15/11/24.**

**Όλοι οι μαθητές/τριες που θα λάβουν μέρος θα πάρουν μία (1) μονάδα στο ΔΔΚ και οι τρείς πρώτοι σε κάθε κατηγορία θα πάρουν επιπλέον δύο (2) μονάδες και όμορφα δώρα.**

Σας ευχαριστούμε και περιμένουμε την άμεση ανταπόκρισή σας!

Από τη Διεύθυνση